PSTC ดวงไม่ดี! ชวดโซลาร์ฯสหกรณ์ เผยมีผู้เสนอให้สนับสนุน 1 ราย
PSTC ดวงไม่ดี! ชวดโซลาร์ฯสหกรณ์ เผยอยู่ระหว่างเจรจาสนับสนุนผู้ได้รับคัดเลือก 1 ราย ขนาด 5MW 
27 มิ.ย. 2560

นายพระนาย กังวาลรัตน์ ประธานเจ้าหน้าที่บริหาร บริษัท เพาเวอร์โซลูชั่น เทคโนโลยี จำกัด (มหาชน) หรือ PSTC เปิดเผยว่า ผลการจับสลากเพื่อเป็นเจ้าของโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (โซลาร์ฟาร์ม) สำหรับหน่วยงานราชการและสหกรณ์ภาคการเกษตร ระยะที่ 2 เมื่อวานนี้ ปรากฎว่ากลุ่มสหกรณ์ที่บริษัทจะให้การสนับสนุนไม่ได้รับคัดเลือก
อย่างไรก็ตาม บริษัทยังมีโครงการของหน่วยงานราชการและสหกรณ์ภาคการเกษตรบางแห่งที่เข้ายื่นโครงการด้วยตัวเองและยังไม่มีผู้ประกอบการเข้าไปสนับสนุน โดยปัจจุบันก็มีผู้ติดต่อเข้ามาแล้ว 1 รายจากภาคใต้ กำลังการผลิต 5 เมกะวัตต์ ซึ่งยังคงต้องใช้ระยะเวลาในการเจรจา โดยบริษัทคาดหวังจะได้รับอัตราผลตอบแทนจากการลงทุน (IRR) ในโครงการนี้ในระดับไม่ต่ำกว่า 8%
“ผมหวัง IRR ที่ไม่ต่ำกว่า 8% เพื่อที่จะให้โครงการเดินไปได้ และไม่มีผลเป็นลบ ซึ่งตอนนี้ก็มีโครงการเข้ามาเจรจากับเราแล้ว และเราก็จะเดินหน้าหาโครงการเพิ่มเติมอีก แต่ต้องดูคนที่มีเคมีที่ตรงกันสามารถเดินด้วยกันได้ เราถึงจะเข้าไปลงทุน”นายพระนาย กล่าว